Tre dage efter salget af Joshua John til tyrkisk fodbold har FC Nordsjælland erstatningen klar.

Torsdag meddeler klubben i en pressemeddelelse, at man har købt kantspilleren Ernest Asante fra Stabæk, der spiller i Norges bedste række.

Den 27-årige ghaneser har spillet i norsk fodbold i fem og et halvt år inden skiftet til FC Nordsjælland. Som ungdomsspiller spillede Asante i den hollandske storklub Feyenoord.

Carsten V. Jensen, FC Nordsjællands sportschef, peger på en enorm høj fart som en af Ernest Asantes styrker.

- Vi er glade for at kunne tilføre en spiller med de kvaliteter, som Ernest besidder. Han har en enorm fart, og han har i Norge bevist, at han både kan score mål og lave assist. Han bringer et nyt våben til vores offensiv, som vi glæder os til at råde over, siger sportschefen.

I denne sæson har han scoret to gange i Tippeligaen, som kører efter kalenderåret og derfor har været i gang siden marts.

Asante deltager for første gang i FC Nordsjællands træning torsdag. Farum-klubben spiller fredag mod Randers i Alka Superligaen.

Se også: FCN sælger profil til tyrkisk fodbold

Se også: Medie: FCN-stjerner straffet for bytur

Superliga-status: Her er plusserne ...og problemerne